Der er tale om en højst usædvanlig sag, når en nordjysk mand efter planen sætter sig på anklagebænken i Retten i Aalborg torsdag. Han er tiltalt for vold af særlig rå, brutal og farlig karakter, fordi politiet mener, at han med vilje mejede en cyklist ned i Aalborg. De voldsomme begivenheder fandt sted 25. marts omkring klokken 14.45 i Aalborg. Det er politiets opfattelse, at manden kom kørende i bil og tilsyneladende fik øje på en cyklist, som manden havde en form for mellemværende med. Politiet mener i hvert fald, at manden ”accelererede kraftigt efter cyklisten” og ramte cyklisten, som væltede og brækkede en arm. Politiet vil som udgangspunkt gå efter at få manden dømt for grov vold, men vurderer retten forløbet anderledes, så vil sagens anklager i stedet gå efter at få manden dømt for i grov kådhed eller på lignende hensynsløs måde at have forvoldt fare for cyklistens liv eller førlighed, som det hedder i straffeloven. Topchef beskyttet af navneforbud Uanset set hvad er der uden tvivl ekstra meget på spil for manden. Ud over straf og frakendelse af førerretten risikerer han også at få beslaglagt den bil, som han kørte i. Dertil kommer, at manden beklæder en post som topchef i en højtprofileret dansk virksomhed og dermed muligvis også risikerer jobmæssige konsekvenser af en eventuel dom. Det er formentlig også årsagen til, at den tiltalte nordjyde er beskyttet af navneforbud. Navneforbuddet betyder blandt andet, at medier ikke må bringe oplysninger, som kan identificere manden i offentligheden. Navneforbuddet gælder indtil endelig dom. Bliver byrettens dom eksempelvis anket til landsretten, så vil navneforbuddet med stor sandsynlighed også gælde til efter landsrettens afgørelse.

Referat:
Politiet mener, at manden ”accelererede kraftigt efter cyklisten”.